Dunaszekcső Községi Önkormányzat képviselő-testülete

7/2001.

Jegyzőkönyv
Készült a Dunaszekcső Községi Önkormányzat képviselő-testülete 2001. augusztus 31-én megtartott rendkívüli üléséről.
Jelen vannak: Hegedűs György polgármester
Tóth András alpolgármester

Bán Ferencné

Guzsván Lajosné

Hetényi Ádám

Molnár Árpád képviselők

Pest Éva jegyző 

Hegedűs György polgármester köszönti a megjelenteket. Megállapítja az ülés határozatképességét, mert a megválasztott 10 fő képviselő közül az ülésen 6 fő megjelent.

Javaslatot tesz a rendkívüli ülés napirendjére, melyet a testület jelenlevő tagjai vita és további napirendi pont javaslat nélkül az alábbi szerint elfogadnak:
1.) Köztisztviselői eskütétel

NAPIRENDI PONT TÁRGYALÁSA:

 Hegedűs György polgármester elmondja, hogy a mai rendkívüli ülésre azért kerül sor, mert a módosított köztisztviselői törvény értelmében a köztisztviselőknek a munkáltató előtt esküt kell tenni 2001. augusztus 31-ig. A jegyző munkáltatója a képviselő-testület, tehát az esküt a testület előtt kell letennie. A 2001. évi XXXVI. törvény – a köztisztviselők jogállásáról szóló 1992. évi XXIII. törvényt módosítja – 102.§.(8) bekezdése értelmében az eskütétel hiányában a köztisztviselő közszolgálati jogviszonya a törvény erejénél fogva megszűnik.
Megköszöni a képviselőknek, hogy e rendkívüli meghívásnak eleget tettek és sor kerül a jegyző eskütételére:
„Én Pest Éva esküszöm, hogy hazámhoz, a Magyar Köztársasághoz és annak népéhez hű leszek. Országunk Alkotmányát, alkotmányos jogszabályait megtartom. Az állam- és szolgálati titkot megőrzöm. Hivatali kötelességeimet részrehajlás nélkül, lelkiismeretesen, becsületesen, a jogszabályoknak megfelelően, pontosan, etikusan, az emberi méltóságot feltétlenül tiszteletben tartva, a legjobb tudásom szerint, nemzetem és a Dunaszekcső Községi Önkormányzat érdekeinek szolgálatával teljesítem. Hivatalomban és azon kívül példamutatóan viselkedem, s minden igyekezetemmel azon leszek, hogy a Magyar Köztársaság fejlődését, szellemi és anyagi javainak gyarapodását előmozdítsam.”
Hegedűs György: A szóbeli eskütétel tehát megtörtént a munkáltatói jogokat gyakorló képviselő-testület előtt. Ezt az esküt írásban is meg kell erősíteni, mely a személyi anyag része lesz.

Pest Éva: Megköszöni a képviselő-testület tagjainak, hogy a rendkívüli testületi ülésen megjelentek.

Az ülésen több napirend nem volt, a polgármester az ülést berekesztette.

Kmf.

